150 гадоў таму, у маі 1865 года, Нясвіж наведаў князь Антоній Вільгельм Радзівіл разам з жонкай Марыяй Даротай з дому дэ Кастэлян. Гэта быў іх першы візіт у фамільную рэзідэнцыю больш чым праз паўстагоддзя яе занядбання, якое наступіла пасля вайны 1812 года. З таго часу пачалося аднаўленне палаца і вяртанне яму статуса культурнага цэнтра. У маі ж гэтага года ў вялікай выставачнай зале Нясвіжскага палаца адкрылася выстаўка “Марыя Дарота Радзівіл. Час культурнага адраджэння”. Яна прысвечана дзейнасці жанчыны, дзякуючы якой замак вярнуў сабе колішнюю веліч. Сёлета спаўняецца 175 гадоў з дня нараджэння і 100 гадоў з дня смерці гэтай выдатнай асобы.